Plk. JUDr. Ing. **Peter Kovařík** (\* 9. marec 1967, Banská Bystrica) je slovenský policajt, v rokoch 2020 až 2021 prezident Policajného zboru.

Životopis
---------

Peter Kovařík absolvoval Strojnícku fakultu Vysokej školy dopravy a spojov v Žiline a Právnickú fakultu Univerzity Mateja Bela.

Jeho manželka, Alena Kovaříková, bola počas Kotlebovej éry šéfkou personálneho oddelenia Banskobystrického samosprávneho kraja. Kovařík tvrdil, že manželka „Neplní žiadne politické príkazy, na úrade pôsobí ako nestranná odborníčka."

Pôsobenie v Policajnom zbore
----------------------------

V Policajnom zbore pôsobil od roku 1991. V polícii pôsobil viac ako 30 rokov. Začal ako vyšetrovateľ Okresného úradu vyšetrovania PZ v Banskej Bystrici, od marca 1993 do augusta 1997 pracoval v rovnakej funkcii na Krajskom úrade vyšetrovania PZ v Banskej Bystrici. Od marca 1997 do septembra 2000 bol riaditeľom odboru vyšetrovania. Od októbra 2000 bol starší vyšetrovateľ špecialista Odbor vyšetrovania obzvlášť závažnej trestnej činnosti Úradu vyšetrovania Bratislava. Od januára 2004 do augusta 2010 bol zástupca riaditeľa a súčasne vedúci oddelenia vyšetrovania Odboru boja proti korupcii Stred Úradu boja proti korupcii Prezídia Policajného zboru.

Podľa Denníka N sa Kovařík podieľal „na vyšetrovaní mafiána Mikuláša Černáka, daňového podvodníka Mikuláša Varehu, stojí za vyšetrením nástenkového tendra, za ktorý odsúdili exministrov SNS Mariana Janušeka a Igora Štefanova".

V rokoch 2010 až 2012 bol riaditeľom Úradu boja proti korupcii. Pri nástupe novej vlády mu však nastávajúci minister vnútra Robert Kaliňák ponúkol miesto v zahraničí. Od januára 2013 až marca 2017 tak bol policajným pridelencom a zároveň prvým tajomníkom na slovenskom veľvyslanectve vo Washingtone, D.C.. Od roku 2017 bol vedúcim protikorupčného odboru Úradu vlády SR. Do tejto funkcie sa dostal za tretej vlády Roberta Fica a zotvral tam aj počas pôsobenia vlády jeho nástupcu, Petra Pellegriniho. Pred vymenovaním pôsobil ako riaditeľ Sekcie prevencie, korupcie a krízového manažmentu Úradu vlády SR a súčasne ako riaditeľ Kancelárie Bezpečnostnej rady na Úrade vlády.

### Prezident Policajného zboru

30. júna 2020 Kovaříkov predchodca Milan Lučanský oznámil, že podal žiadosť o uvoľnenie z funkcie k 31. augustu. 31. augusta minister vnútra Roman Mikulec s platnosťou od nasledujúceho dňa dočasne vymenoval Petra Kovaříka.

Podľa prieskumu konaného 17. až 24. februára 2021 Kovaříkovi dôverovalo 34% a nedôverovalo 45% respondentov.

#### Obvinenie

Prokurátor Juraj Chylo Kovaříka z Krajskej prokuratúry v Bratislave zo zneužitia právomoci verejného činiteľa a z marenia spravodlivosti. Kovařík mal 20. júla 2021 kontaktovať nadriadeného špeciálnej jednotky Riaditeľstvo hraničnej a cudzineckej polície v Sobranciach. Táto jednotka vykonávala zásah proti údajným falošným kajúcnikom v Bratislave v rámci akcie vedenej vyšetrovateľkou Úradu inšpekčnej služby, mjr. Santusovou. Vyšetrovateľka nechcela do akcie zapojiť kukláčov z krajských riaditeľstiev, pretože mala indície o možných únikoch informácií. Kovařík mal podľa prokurátora zisťovať či krajskí kukláči nemajú byť použitý do akcie ÚIS. Cez víkend 17. júla mali kolovať informácie, že sa ÚIS chystá zadržať príslušníkov NAKA pracujúcich na kauze Očistec. Santusová tvrdí, že Kovařík mohol konať pod vplyvom týchto dezinformácií. Kovařík mal okolo ôsmej ráno 20. júla zavolať Riaditeľovi hraničnej a cudzineckej polície a informovať sa o akcii. Neskôr volal znovu a žiadal akciu zastaviť. Jedna osoba však v tom čase už bola zadržaná. Minister Mikulec tvrdí, že Kovařík nezastavil akciu Santusovej ako takú, zastavil len použitie kukláčov Policajného zboru akcia mohla pokračovať ďalej. Podľa svedkov a prokurátora však inšpekcia nemohla bez kukláčov osoby zadržať. Kovařík po polhodine volal tretíkrát a akciu povolil ukončiť. Tvrdil tiež, že Santusová nemala pre použitie kukláčov potrebné povolenie. Prokurátor Chylo tvrdí, že Kovařík nie je priamy nadriadený Santusovej a teda nemal právo zasahovať do jej akcie.

Kovařík proti obvineniu podal sťažnosť. 26. augusta 2021 však vo veci vypovedal na Krajskej prokuratúre v Bratislave. Uviedol tiež, že k prevereniu zákonnosti zásahu ho vyzval minister vnútra. Kovařík by mal vypovedať pred členmi Výboru pre obranu a bezpečnosť Národnej rady. Minister vnútra Roman Mikulec Kovaříkovi vyjadril dôveru.

#### Odstúpenie z funkcie

Kovařík 31. augusta 2021 oznámil, že vo vedení Policajného zboru k 15. septembru 2021 skončí. Kovařík si nevedel predstaviť svoje fungovanie v tejto funkcii po svojom obvinení.

Minister vnútra Roman Mikulec (OĽaNO) po Kovaříkovom rozhodnutí vyhlásil: „Vnímam toto rozhodnutie ako skutočné štátnicke gesto a vážim si Petra Kovaříka aj ako prezidenta Policajného zboru, aj ako človeka. Vážim si jeho rozhodnutie o to viac, že mám zásadné pochybnosti o obvinení, ktoré mu bolo vznesené. Som presvedčený, že toto obvinenie bolo účelové," napísal minister v tlačovom vyhlásení." Tlak na Kovaříkovo odvolanie však stúpal už predtým. Po kritike opozičných strán Smer a Hlas ho po zatknutí vtedajšieho riaditeľa Slovenskej informačnej služby Vladimíra Pčolinského kritizovala aj strana Sme rodina. Vo funkcii mal byť až do roku 2025. Jeho dočasnou nástupkyňou mala byť prvá viceprezidentka Policajného zboru, gen. Jana Maškarová. Nakoniec bol však za Kovaříkovho dočasného nástupcu 9. septembra 2021 vymenovaný plk. Štefan Hamran.

Referencie
----------

1. 1 2   *Prezident Policajného zboru* [online]. Bratislava: Ministerstvo vnútra SR, [cit. 2021-09-01]. Dostupné online.
2. 1 2 3   *JUDr. Ing. Peter Kovařík : Europass : Curriculum Vitae* [online]. bojprotikorupcii.gov.sk, [cit. 2020-09-01]. Dostupné online.
3. 1 2 3 4   Minister vnútra Roman Mikulec dočasne poveril vedením Policajného zboru Petra Kovaříka. *Denník N* (Bratislava: N Press), 2020-08-31. Dostupné online [cit. 2020-08-31]. ISSN 1339-844X.
4. 1 2 3 4 5 6 7 8 9  BENEDIKOVIČOVÁ, Mária. Kaliňák ho presvedčil, aby ostal v polícii. Kovařík končí, keď vyšetrovatelia odkrývajú chobotnicu Smeru. *Denník N* (Bratislava: N Press), 2021-08-31. Dostupné online [cit. 2021-09-01]. ISSN 1339-844X.
5. 1 2 3  TASR. *Policajný zbor bude dočasne viesť Peter Kovařík* [online]. Bratislava: Ministerstvo vnútra SR, [cit. 2020-08-31]. Dostupné online.
6. 1 2 3   Kovařík nahradí Lučanského, bude novým šéfom polície. *WebNoviny.sk* (Bratislava: iSITA), 2020-08-31. Dostupné online [cit. 2020-08-31].
7. ↑   Policajný prezident Milan Lučanský odstúpi z funkcie k 31. *Denník N* (Bratislava: N Press), 2020-06-30. Dostupné online [cit. 2020-06-30]. ISSN 1339-844X.
8. ↑   Novému generálnemu prokurátorovi Marošovi. *Denník N* (Bratislava: N Press), 2021-03-21. Dostupné online [cit. 2021-03-27]. ISSN 1339-844X.
9. ↑  ŠNÍDL, Vladimír. Prokurátor: Kovaříkov cieľ bol vyzradiť informácie nepovolaným osobám. *Denník N* (Bratislava: N Press), 2021-08-28. Dostupné online [cit. 2021-09-01]. ISSN 1339-844X.
10. 1 2  KERN, Miro. Kovaříkova sťažnosť na obvinenie: Zadržanie Zemana som nezmaril, bol v Chorvátsku. *Denník N* (Bratislava: N Press), 2021-08-29. Dostupné online [cit. 2021-09-01]. ISSN 1339-844X.
11. ↑  TASR. Policajný zbor dočasne povedie Štefan Hamran, šéf elitného Lynx commanda. *Pravda* (Bratislava: Perex), 2021-09-09. Dostupné online [cit. 2021-09-24]. ISSN 1336-197X.

  


| * z
* d
* u
Prezidenti Policajného zboru |
| --- |
| 
* plk. František Krajča (1992 – 1994)
* gen. Štefan Lastovka (1994 – 1995)
* plk. Jozef Holdoš (1995 – 1997)
* plk. Peter Nemec (1997 – 1998)
* gen. Ján Pipta (1998 – 2001)
* plk. Pavel Zajac (2001 – 2002)
* plk. Anton Kulich (2002 – 2006)
* gen. Ján Packa (2006 – 2010)
* plk. Jaroslav Spišiak (2010 – 2012)
* gen. Tibor Gašpar (2012 – 2018)
* gen. Milan Lučanský (2018 – 2020)
* Peter Kovařík (2020 – 2021)
* plk. Štefan Hamran (2021 – 2023)
* plk. Rastislav Polakovič (ad interim; 2023)
* plk. Ľubomír Solák (ad interim; 2023 – súčasnosť)
 |